મનુભાઈ પંચોળી : એમાં એવું છે બહેન, એ પુસ્તકમાં તું જોઈ શકીશ કે હડપ્પા અને મોહેંજો-દરોની સંસ્કૃિતથી મંડાણ કર્યું છે, પછી વેદોની રચના અને તેનો પ્રજાના ઘડતરમાં ફાળો શું હતો, આર્યો-અનાર્યો વચ્ચેના સંઘર્ષોનાં કારણો અને પછીથી તેમની વચ્ચેના સુમેળ અને સમન્વયની પ્રક્રિયા કેવી રીતે આગળ ચાલી એ બધું આલેખાયું છે. એ જ પુસ્તકમાં આગળ જતાં રામાયણ-મહાભારત યુગનું મહત્ત્વ ભારતના જન જીવન પર કેવું ચિરકાળ ટકી રહ્યું, બ્રાહ્મણયુગના મૂલ્યોની લાંબાગાળાની અસરો શી થઈ, ઉપનિષદની ભારતના તત્ત્વજ્ઞાન અને અધ્યાત્મના ઘડતર પર થયેલી મહત્ત્વની અસર, બૌદ્ધ અને જૈન ધર્મનો પ્રાદુર્ભાવ અને તેને આનુષંગિક રાજ્યપ્રણાલીઓનું ય થોડુંઘણું વિવરણ કર્યું છે. આમ જુએ ને બહેન, તો ઐતિહાસિક ઘટનાઓ અને ધાર્મિક કે પૌરાણિક ગ્રંથોનું જે રીતે અર્થઘટન કરવામાં આવે છે એ જ વ્યક્તિ અને પ્રજાને સાચે કે ખોટે માર્ગે વાળનાર બને છે, એવું મારું માનવું છે તેથી જ તો ઐતિહાસિક ઘટનાઓનું વર્તમાન સમાજના સંદર્ભમાં અર્થઘટન કરી શકું છું.